চরমোনাই পীরের হুঁশিয়ারি  ইসলামী আন্দেলনের আমীর মুফতি সৈয়দ রেজাউল করীম (পীর চরমোনাই) বলেছেন, ইমান রক্ষার হরতালে বাধা দিলে আরও কঠিন কর্মসূচি দেয়া হবে। তিনি বলেন, সংবিধান থেকে আল্লাহর ওপর আস্থা ও বিশ্বাস তুলে দেয়ায় আমাদের ধৈর্যের বাঁধ ভেঙে গেছে। এজন্য আমরা বাধ্য হয়ে হরতাল দিয়েছি। এ হরতাল কোন রাজনৈতিক স্বার্থ বা দলীয় ফায়দা লুটার জন্য নয়, তাই  সাময়িক কষ্ট হলেও ইমান রক্ষার এ হরতাল পালনের জন্য তিনি দেশবাসীর প্রতি আহ্বান জানান। গতকাল পুরানা পল্টনে দলের কেন্দ্রীয় কার্যালয়ে এক সংবাদ সম্মেলনে তিনি এ কথা বলেন। সরকার পুলিশ প্রশাসনকে দলীয় বাহিনী হিসেবে ব্যবহার করছে আভিযোগ করে চরমোনাই পীর বলেন, তারা দেশব্যাপী নিরাপরাধ লোকদের পাইকারিহারে গ্রেপ্তার নির্যাতন এবং মোবাইল কোর্টের মতো অসাংবিধানিক কর্মকাণ্ডের মাধ্যমে আন্দোলন দমন করার চেষ্টা করছে। বিরোধী দলীয় চিফ হুইপের ওপর পুলিশের বর্বরোচিত হামলার নিন্দা করে তিনি বলেন, এর মাধ্যম প্রমাণ হয়েছে সরকার ছাত্রলীগ ক্যাডার  দিয়ে পুলিশ বাহিনীকে সাজিয়েছে। তিনি বলেন, সংবিধান কোন দল বা গোষ্ঠীর সম্পদ নয়। দেশের বৃহত্তর জনমত উপেক্ষা করে এটা সংশোধন করা হলে এর পরিণাম শুভ হবে না। আল্লাহর নাম মুছে ফেলা এবং বিসমিল্লাহ বিকৃত করা সংবিধান আমরা মানতে বাধ্য নই। ইসলামী আন্দোলনের কেন্দ্রীয় কার্যালয় পুলিশ অবরুদ্ধ করে রাখা এবং নেতা-কর্মীদের গ্রেপ্তার, হয়রানি ও নির্যাতনের ক্ষোভ প্রকাশ করে তিনি বলেন, ক্ষমতা কারও চিরস্থায়ী নয়। জনগণের অনুভূতি বোঝার চেষ্টা করুন। অন্যথায় এর জন্য খেসারত দিতে হবে। দলের মহাসচিব অধ্যক্ষ মাওলানা ইউনুস আহমাদ, ঢাকা মহানগর  সভাপতি অধ্যাপক এ টি এম হেমায়েত উদ্দিন, সাংগঠনিক সম্পাদক অধ্যাপক সৈয়দ বেলায়েত হোসেন, এডভোকেট আবদুল মতিন প্রমুখ সংবাদ সম্মেলনে উপস্থিত ছিলেন।